**Ploaia din deșert**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Simt în mine pustiu și îmi ard amintiri

Printre resturi de gând ce își caută rost

Pe sub ziduri ce-au ars în mai vechi biciuiri

Cu năprasnicul ger de prin timpuri ce-au fost.

Sub cenuși, mai mocnesc dezbrăcate de lut,

Doar cuvinte de dor în strânsoare de jar

Ce-nconjoară scântei și le stinge tăcut,

Cu credința-n târziu și speranță-n zadar.

Și mai sunt urme vechi de căldură din veri

Cu un Soare torid și priviri de senin,

Câte-un vis de demult, când erau primăveri

Iar în verdele meu se-alina un suspin.

Îmi tresare în piept o frântură de cer

De-un albastru intens, ce m-anunță că-s viu

Și că pot să mă iert, și mai pot să mai sper

La o ploaie-n deșertul din visul târziu.